ג'וזף קנט

ג'וזף קנט (באנגלית: Joseph Kent; 14 בינואר 1779 – 24 בנובמבר 1837) היה פוליטיקאי ובעל מטעים אמריקאי שכיהן כחבר הסנאט של ארצות הברית מטעם מרילנד מ-1833 ועד מותו ב-1837. הוא גם כיהן בבית הנבחרים, וייצג את מחוז הקונגרס השני של מרילנד בין השנים 1811–1815 ושוב בין 1819 ל-1826, וכמושל מרילנד ה-19 בין השנים 1826–1829.

 ביוגרפיה 
 ראשית חייו ותחילת הקריירה 
קנט נולד ב-14 בינואר 1779 במחוז קלברט שבמרילנד, והיה בנם של דניאל קנט האב (1754–1805) ושל אן וימס וילר (1761–1823). הוא קיבל חינוך ליברלי באקדמיה לואר מרלבורו ולמד רפואה. בשנת 1799 הוסמך לעסוק ברפואה בלואר מרלבורו, מחוז קלוורט, יחד עם ד"ר פארן, אך חדל לשתף עמו פעולה בעקבות מחלוקת פוליטית ב־1801.

 נישואים ראשונים 
ב-30 באוקטובר 1804 התחתן קנט לראשונה עם אלינור לי קונטי וולאס (1782–1826). אלינור נולדה ב-9 בדצמבר 1782 במחוז פרינס ג'ורג', מרילנד, ומתה ב-14 באוגוסט 1826. אלינור הייתה בתם של ד"ר מייקל וולאס הבן (1749–1794) ואלינור לי קונטי (1758–1786). בתם, אדלייד מקקובין קנט, התחתנה עם תומאס פראט, מושל מרילנד וחבר הסנאט של ארצות הברית.

 חקלאות ורפואה 
קנט רכש מטע עבדים בשטח של 300 דונם בשם "רוזמאונט" ליד בלאדנסבורג, מרילנד, והשתקע שם סביב שנת 1807. "רוזמאונט" היה חלק מהנחלה הגדולה "פארק הול", שבבעלות משפחת גנט מאז 1735, ובסביבות זמן זה היא חולקה ונמכרה. ג’וזף נתן לה את השם "רוזמאונט". הוא אהב בתשוקה את הורדים וגן הטרסות הישן היה מלא בפרחים ושושנים, מה שהצדיק את הבחירה בשם החדש שנתן לביתו.

הוא המשיך לעסוק ברפואה ועוסק גם בחקלאות בנחלתו. בשנת 1807 עבר ד"ר קנט לאזור בלאדנסבורג והצטרף למיליציה של מדינת מרילנד כעוזר מנתח, ברגימנט ה־34 של מיליציית מרילנד. בשנת 1809 מונה לרופא במשרה מלאה, אך התפטר. במיליציה קנט קיבל את דרגת לוטננט קולונל, ולבסוף כקולונל של רגימנט הפרשים השני של מיליציית מרילנד.

 פוליטיקה 
בשנת 1810 נבחר קנט לבית הנבחרים של ארצות הברית וכיהן מ-4 במרץ 1811 עד 3 במרץ 1815. למרות שהיה חבר המפלגה הפדרליסטית, והתנגד למלחמה עם בריטניה הגדולה, הצביע עם המפלגה הדמוקרטית-רפובליקנית בהכרזת מלחמה. הוא היה אלקטור נשיאותי בשנת 1816, והצביע לג'יימס מונרו (1758–1831). מאוחר יותר נפרד מהמפלגה הפדרליסטית ועד לבחירות לאחר מכן נהיה חבר המפלגה הדמוקרטית-רפובליקנית, מטעמה נבחר לכהונה נוספת בבית הנבחרים מ-4 במרץ 1819, עד שהתפטר ב-6 בינואר 1826. בכהונתו השנייה בקונגרס, כיהן קנט כיו"ר הוועדה למחוז קולומביה.

 מושל מרילנד 
ב-1826 נבחר קנט נבחר למושל מרילנד. המטרה העיקרית של ממשלתו של קנט הייתה לקדם שיפורים פנימיים במדינה. הוא תמך בשיפור תחבורה פנימית, כולל הרחבת תעלת צ'ספיק ואוהיו ורכבת בולטימור ואוהיו. עם זאת, העלות העצומה של פרויקטים אלה לא נתקבלה במלואה עד כמה עשורים לאחר ממשלתו של קנט, והיא הטילה על המדינה עול כספי כבד במשך שנים רבות לאחר מכן.

תחומים נוספים שעניינו את קנט כללו רפורמה בכלאים, חלוקת הצבעות לנשיאות לפי מחוזות, והגדלת המימון לבתי ספר ומכללות. הוא גם חתר לשיפור תחזוקת רישומי המדינה, "הנחוצים כל כך להיסטוריה הנכונה שלה", כפי שאמר.

 נישואים שניים 
ב-8 ביולי 1828 התחתן קנט עםאליס לי קונטי (1803–1868), ב"ברומונט", ליד ניובורג, מרילנד. היא נפטרה ב-24 באוגוסט 1868. אליס הייתה בת דודה ראשונה של אשתו הראשונה של קנט, אלינור לי קונטי וולאס (1782–1826), ובתם של הכומר קפטן בנג'מין קונטי (1755–1815) ושרה ראסל לי (1766–1810).

 הסנאט של ארצות הברית ואחריתו 
קנט נבחר כחבר המפלגה הדמוקרטית-רפובליקנית לסנאט של ארצות הברית וכיהן מ-4 במרץ 1833, עד מותו באחוזתו "רוזמאונט", ליד בלאדנסבורג. הוא כיהן כיו"ר ועדת הסנאט למחוז קולומביה (הקונגרסים ה-24 וה-25). כסנאטור, התנגד קנט לבנק של ארצות הברית, והציע החלטה המבקשת לנהל משא ומתן עם צרפת בנוגע להורדת מחירי הטבק והגבלת יבוא הטבק. עם זאת, למרות שהחלטה זו עברה, היא לא זכתה לפופולריות רבה.

עקב בריאות לקויה, קנט השתתף רק בארבעה ישיבות של הסנאט, ומת ב-24 בנובמבר 1837 כתוצאה מנפילה מסוסו. הוא קבור בקבר לא מסומן בביתו ב"רוזמאונט".

 קישורים חיצוניים 



קטגוריה:אמריקאים ילידי מרילנד
קטגוריה:מושלי מדינות ארצות הברית מהמפלגה הדמוקרטית-רפובליקנית
קטגוריה:מושלי מרילנד
קטגוריה:אמריקאים ממוצא אנגלי
קטגוריה:חברי בית הנבחרים של ארצות הברית ממרילנד
קטגוריה:חברי בית הנבחרים של ארצות הברית מטעם המפלגה הלאומית הרפובליקנית
קטגוריה:חברי הסנאט של ארצות הברית ממרילנד
קטגוריה:סנאטורים חברי המפלגה הלאומית הרפובליקנית
קטגוריה:אמריקאים שנולדו ב-1779
קטגוריה:אמריקאים שנפטרו ב-1837